BRATISLAVA. To málokto čakal. Nováčik KHL Slovan Bratislava je po ôsmich zápasoch s pätnástimi bodmi na piatom mieste Západnej konferencie, nabral kurz do play off. Pritom konferenciu vedie HC Lev, ktorý v lete presídlil z Popradu do Prahy.
"Keby mi niekto povedal, že po ôsmich zápasoch budeme tak vysoko, bral by som to všetkými desiatimi," spokojne vravel tréner Slovana Rostislav Čada. "Ale stále sme len na začiatku, do konca základnej časti je ešte ďaleko."
Nič tak neláka ako KHL
Hokej Slovana v KHL je v súčasnosti najlákavejší šport na Slovensku.
V pondelňajšom zápase s Barysom Astana bola desaťtisícová Slovnaft aréna po štvrtý raz za sebou celkom zaplnená a domáci tím opäť vyhral.
Najprv so Spartakom Moskva 2:1 po nájazdoch, potom s Petrohradom, s Omskom a s Astanou vždy rovnakým výsledkom 4:2.
"Diváci sú naším ďalším hráčom na ľade," povedal útočník Slovana Michal Vondrka. Českého krídelníka vyhlásili po stretnutí s Astanou za najlepšieho hokejistu víťazného mužstva. "Hráči, ktorých poznám z iných tímov, po zápase v Bratislave sa zhodujú, že tu je najlepšia atmosféra v celej KHL."
Dejev nemá rád Slovan
Proti Astane mal Slovan proti sebe nielen kazašské mužstvo, ale aj ruských rozhodcov. Dvojica hlavných mužov s píšťalkami Dejev - Komarov svojimi rozhodnutiami často zabrnkala na nervy domácej striedačke a rozvášnila obecenstvo.
"Takéto nespravodlivosti utužia kolektív," vravel kapitán Miroslav Šatan. "Odpovedali sme tým najlepším spôsobom, ako sa dalo - víťazstvom."
Tréner Čada udržal disciplínu a koncentráciu hráčov. Po zápase potom opatrne volil slová, aby sa vyhol prípadnej pokute za kritiku rozhodcov. Zaujímavé je, že jeden z nich Jakov Dejev pískal Slovanu pred dvoma týždňami aj zápas v Minsku, kde Bratislavčania hrali často v oslabení a Dinamo s dvoma využitými presilovkami obrátilo z 0:2 na 4:2.
V stredu hrá Starostova Jugra
V stredu chce Slovan predĺžiť víťaznú sériu s Chanty-Mansijskom (19.30), kde pôsobí Slovák Tomáš Starosta. Slovnaft aréna by mala byť znova vypredaná.